寄題真樂齋
作者：鄧深
朝代：宋

paragraphs: 魚潜深淵水，鳥巢茂林枝。
潜者忘於淵，洋洋縱尾鰭。
巢者忘於林，飛鳴唯所宜。
莊周嘆從容，未免惠子疑。
師曠豈知聲，繆以占齊師。
彼各有真樂，果孰得而窺。
陋巷顔氏子，簞瓢甘忍饑。
陶潜怕折腰，素琴絃不施。
其樂可聞歟，夫蓋默識之。
非絲亦非竹，且復非蛾眉。
譬如執熱者，灑然濯凉颸。
又如渴不禁，快飲清江湄。
當其得意時，何以富貴爲。
手舞而足蹈，誠不之自知。
自知猶不可，人胡可度思。
君闢真樂齋，我賦真樂詩。
寫詩聊寄意，名齋儻在斯。
置之勿復道，焚香誦楚詞。